b'\n_START_ARTICLE_\nEri\xc5\xa1um II.\n_START_PARAGRAPH_\nEri\xc5\xa1um II. je bil kralj mestne dr\xc5\xbeave A\xc5\xa1ur. Bil je sin in naslednik a\xc5\xa1urskega kralja Naram-Sina. Na Seznamu asirskih kraljev je naveden kot 38. asirski kralj, ki je vladal okoli 1815 pr. n. \xc5\xa1t. do 1809 pr. n. \xc5\xa1t. On in njegovi nasledniki so se naslavljali z I\xc5\xa1\xc5\xa1i\xe2\x80\x99ak A\xc5\xa1\xc5\xa1ur \xe2\x80\x93 A\xc5\xa1urjev stre\xc5\xbeaj in ensi.  Dol\xc5\xbeina Naram-Sinovega vladanja je nezanesljiva. Iz do zdaj odkritih seznamov limmujev (eponimov) je razvidno, da sta Naram-Sin in Eri\xc5\xa1um II. vladala skupno 64 let._NEWLINE_Amoriti so v obdobju od okoli 2100 pr. n. \xc5\xa1t. do okoli 1809 pr. n. \xc5\xa1t. preplavili kraljestva v Spodnji Mezopotamiji in Levantu, potem pa so jih asirski kralji ustavili. Eri\xc5\xa1uma II., zadnjega  kralja iz dinastije Puzur-A\xc5\xa1urja I. (vladal okoli 1970-1960 pr. n. \xc5\xa1t.), ustanovljene okoli 2025 pr. n. \xc5\xa1t., je po samo \xc5\xa1estih letih vladanja odstavil \xc5\xa0am\xc5\xa1i-Adad I. med prodiranjem Amoritov iz delte reke Habur v severovzhodni Levant in uzurpiral asirski  prestol. Kasnej\xc5\xa1e asirsko izro\xc4\x8dilo omenja, da je bil \xc5\xa0am\xc5\xa1i-Adad I. potomec domorodnega asirskega vladarja U\xc5\xa1pije. \xc5\xa0am\xc5\xa1i-Adadovo rodoslovje je bilo morda ponarejeno, ker je \xc5\xbeelel legitimirati svoj (uzurpirani) vladarski polo\xc5\xbeaj. Marijska eponimska kronika, ki zajema sezname vladarjev do takrat, ko je \xc5\xa0am\xc5\xa1i-Adad I. osvojil Ekallatum, ne vsebuje nobenega namiga, koliko \xc4\x8dasa je Eri\xc5\xa1um II. vladal. Ker se je njegova vladavina nepri\xc4\x8dakovano kon\xc4\x8dala s \xc5\xa0am\xc5\xa1i-Adadovimi osvanjanji, je ve\xc4\x8dji del od skupnih 64 let vladal verjetno Naram-Sin. Tablica z Nasu\xc5\xa1kim seznamom kraljev je odlomljena pri \xc5\xa1tevilki \xc5\xa1tiri, zato je Naram-Sin vladal morda 44 ali 54 let od okoli 1872 pr. n. \xc5\xa1t. dalje (srednja kronologija).'